**Likumprojekta "Grozījumi Notariāta likumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi Notariāta likumā" (turpmāk – likumprojekts)izstrādāts, lai sakārtotu jautājumu par zvērināta notāra biroja izveidi, paredzot birojam sabiedrības ar ierobežotu atbildību formu, tādējādi nosakot saprotamu biroja tiesisko statusu atbilstoši zvērināta notāra biroja faktiskajai saimnieciskajai darbībai. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts pēc Tieslietu ministrijas iniciatīvas, pamatojoties uz Latvijas Zvērinātu notāru padomes (turpmāk – Padome) priekšlikumiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Zvērināti notāri ir tiesu sistēmai piederīgas personas, kuras pastāv pie apgabaltiesām un pilda tām likumā noteiktos pienākumus. Amata darbībā zvērināti notāri ir pielīdzināti valsts amatpersonām. Tajā pašā laikā zvērināts notārs saimnieciski organizē savu praksi patstāvīgi. Līdz ar to no vienas puses, zvērināts notārs ir valsts amatpersonai pielīdzināta persona, no otras puses, zvērināts notārs pieder brīvajai juridiskajai profesijai. Amata darbībās zvērināts notārs rīkojas atbilstoši publisko tiesību normām, bet saimnieciskajā darbībā – atbilstoši privāto tiesību normām. Saimnieciskākajā darbībā zvērināts notārs uzlūkojams kā privāto tiesību subjekts.  Notariāta likumā zvērināta notāra biroja tiesiskais statussnav skaidri regulēts, līdz ar to praksē pastāv atšķirīga likuma interpretācija par zvērināta notāra biroja tiesisko statusu un tā pielīdzināšanu juridiskai personai, kā arī tā atzīšanu par tiesību subjektu. Zvērināti notāri praktizē individuāli, bet ir zvērināti notāri, kuri savu praksi Notariāta likuma ietvaros saimnieciski organizē sadarbībā ar citiem zvērinātiem notāriem. Atsevišķi zvērināti notāri pašlaik savus birojus pat reģistrējuši Valsts ieņēmumu dienestā (turpmāk – VID) kā atsevišķus nodokļu maksātājus. Ņemot vērā minēto, rodas neskaidrības, kuras ar Notariāta likuma grozījumiem ir novēršamas, skaidri definējot zvērināta notāra biroja izveidošanu un tā statusu.  Zvērinātu notāru darbības mērķis nav peļņas gūšana, kā to noteic Notariāta likuma 239. pants, tomēr šo normu nevar interpretēt ārpus sociālās realitātes. Zvērinātiem notāriem ir nepieciešams finansējums prakses uzturēšanai, darbinieku algošanai, notariālās palīdzības nodrošināšanai, kā arī līdzekļi savu ikdienas izdevumu segšanai.[[1]](#footnote-1) Zvērināti notāri kā brīvo juridisko profesiju pārstāvji kā finansiāli patstāvīgas personas paši ir atbildīgi par ienākumu gūšanu, tostarp rūpējoties arī par personisko izdevumu segšanai nepieciešamajiem ienākumiem un uzņemoties zināmu finansiālo risku par savām profesionālajām saistībām. Zvērināti notāri nesaņem valsts vai pašvaldības budžeta līdzekļus.  Ņemot vērā minēto, kā arī izvērtējot jau šobrīd normatīvajos aktos pastāvošo tiesisko statusu formas, kā arī lai atrisinātu minētos jautājumus, attiecībā uz zvērināta notāra biroja izveidi būtu piemērojams Komerclikumā noteiktais regulējums attiecībā uz komersantiem - sabiedrībām ar ierobežotu atbildību, ciktāl Notariāta likums nenoteic savādāk. Šis risinājums ir izvēlēts arī attiecībā uz citu brīvo juridisko profesiju pārstāvjiem - zvērināta advokāta biroju, kurš saimnieciski tiek organizēts līdzīgi kā zvērināta notāra birojs.[[2]](#footnote-2) Brīvo juridisko profesiju biroju vienādais statuss atvieglos VID un citu valsts institūciju uzraudzību pār tiem, jo būs skaidrs un saprotams biroja tiesiskais statuss un darbības veids. Ar likumprojektā paredzēto regulējumu ne tikai tiks noteikts zvērināta notāra biroja tiesiskais statuss, bet arī paredzēts caurspīdīgs nodokļu režīms un nodokļu administrēšanas process.  Likumprojekts paredz, ka zvērinātiem notāriem tiek dotas tiesības savu praksi organizēt kā pašnodarbinātai personai vai arī izveidot zvērināta notāra biroju, kurā uz nenoteiktu laiku var praktizēt viens vai vairāki zvērināti notāri.  Zvērināta notāra biroju varēs veidot kā sabiedrību ar ierobežotu atbildību, attiecīgi to reģistrējot Latvijas Republikas Uzņēmumu reģistra vestajā komercreģistrā Komerclikumā noteiktajā kārtībā, kā arī ievērojot likumprojektā minētās īpašās prasības. Vienlaikus grozījumi stingri noteic, ka zvērināta notāra biroju, kā sabiedrību ar ierobežotu atbildību, var reģistrēt tikai profesionālās darbības veikšanai. Izveidojot zvērināta notāra biroju, zvērināts notārs amata darbībā praktizē savā vārdā un personīgi atbild par izpildītājām amata darbībām un citām profesionālajām darbībām.  Likumprojekts paredz, ka pirms reģistrācijas komercreģistrā zvērināta notāra biroja dibinātājam būs jāsaņem Padomes piekrišana biroja reģistrācijai, ņemot vērā, ka Padome ir Latvijas Zvērinātu notāru kolēģijas pārvaldes, uzraudzības un izpildu institūcija. Lai izdarītu jebkuru no Komerclikuma 8. pantā noteiktajiem ierakstiem komercreģistrā, vai izmaiņas šajos ierakstos (izņemot ziņas par likvidāciju) un dokumentos, zvērināta notāra birojs Uzņēmumu reģistram iesniegs Padomes piekrišanu konkrēto ziņu ierakstīšanai komercreģistrā vai dokumentu reģistrācijai. Proti, iesniedzot jebkuru pieteikumu reģistrācijai, tam pievienojama piekrišana. Likumprojekts neizvirza atsevišķas prasības piekrišanas formai – būtiskākais, ka no iesniegtā dokumenta satura izriet, ka Padome piekrīt attiecīgu izmaiņu izdarīšanai. Likumprojekts paredz, ka, lemjot par zvērināta notāra biroja reģistrāciju, Padome varēs atteikt tā reģistrāciju tikai Notariāta likumā noteiktajos gadījumos, piemēram, secinot, ka zvērināts notārs jau ir cita zvērināta notāra biroja dalībnieks. Norādāms, ka piekrišanas mērķis ir nodrošināt jaundibinātā vai pastāvošā zvērināta notāra biroja atbilstību Notariāta likuma prasībām. Kamēr zvērināta notāra birojs eksistē, tikmēr Padomei ir jābūt informētai par jebkurām izmaiņām zvērināta notāra birojā, ja ziņas par tām ir ierakstāmas komercreģistrā vai tās skar citus būtiskus aspektus, piemēram, mainās zvērināta notāra biroja dalībnieki.  Norādāms, ka komercreģistra iestāde pēc Padomes piekrišanas saņemšanas vairs neveiks pārbaudi par tām ziņām, kas var būt par pamatu Padomes lēmumam par atteikumu dot piekrišanu, proti, zvērināta notāra biroja dalībnieku, izpildinstitūcijas locekļu un padomes locekļu sastāva atbilstību Notariāta likumam, zvērināta notāra biroja dalībnieku piederību tikai vienam zvērināta notāra birojam, zvērināta notāra biroja tiesiskās formas atbilstību Notariāta likuma prasībām un zvērināta notāra biroja statūtu, dibināšanas līguma, dibināšanas lēmuma atbilstību Notariāta likuma prasībām. Tādā veidā netiks dublēta Padomes funkcija un komercreģistra iestādei netiks radīts papildu administratīvais slogs un papildu finansiālās izmaksas. Komercreģistra iestāde veiks visas pārbaudes, ko tā saskaņā ar normatīvajiem aktiem veic attiecībā uz jebkuru komersantu un kas izriet no Komerclikuma, likuma "Par Latvijas Republikas Uzņēmumu reģistru" un citu normatīvo aktu prasībām.  Likumprojekta pārejas noteikumos tiek noteikts, ka VID šobrīd reģistrētie zvērināta notāra biroji pirms veido birojus kā sabiedrības ar ierobežotu atbildību un reģistrē komercreģistrā, ir izslēdzami no VID nodokļu maksātāju reģistra. Zvērinātam notāram, kurš savu biroju reģistrējis VID nodokļu maksātāju reģistrā, sešu mēnešu laikā būs jāiesniedz pieteikums komercreģistrā, ievērojot Notariāta likuma prasības. Uzskatāms, ka seši mēneši ir saprātīgs termiņš, kurā zvērināti notāri varēs izprast jauno tiesisko regulējumu, nepieciešamības gadījumā saņemt finanšu konsultāciju, sagatavot nepieciešamos dokumentus, kā arī saņemt Padomes piekrišanu un veikt reģistrāciju. Komercreģistrā reģistrētais zvērināta notāra birojs būs tā zvērināta notāra biroja tiesību un saistību pārņēmējs, kurš bija izveidots līdz dienai, kad stājās spēkā grozījumi Notariāta likuma 245. pantā. Ja zvērināts notārs, kurš savu biroju reģistrējis VID nodokļu maksātāju reģistrā, iepriekš minētajā termiņā nebūs vērsies Padomē piekrišanas saņemšanai zvērināta notāra biroja reģistrācijai komercreģistrā, Padome pieņems lēmumu par tā tiesībspējas zaudēšanu un triju darbdienu laikā to nosūtīs VID. VID, pamatojoties uz Padomes lēmumu, izslēgs zvērināta notāra biroju no VID nodokļu maksātāju reģistra. Ja zvērināta notāra birojs Notariāta likuma pārejas noteikumu noteiktajā kārtībā tiks izslēgts no VID nodokļu maksātāju reģistra, tad par izslēgtā zvērināta notāra biroja nokavētajiem nodokļu maksājumiem atbildīgs būs konkrētais zvērināts notārs, kas biroju bija reģistrējis VID nodokļu maksātāju reģistrā.  Padome, pieņemot lēmumu par piekrišanu reģistrēt zvērināta notāra biroju komercreģistrā, vienlaikus lems par tā zvērināta notāra biroja izslēgšanu no VID nodokļu maksātāju reģistra, kurš bija izveidots līdz Notariāta likuma 245. panta grozījumu spēkā stāšanās dienai. Padome triju darbdienu laikā lēmumu nosūtīs VID, kas, pamatojoties uz to, izslēgs zvērināta notāra biroju no VID nodokļu maksātāju reģistra.  Lai skaidri noteiktu atbildības sadalījumu ne tikai nodokļu saistību izpildei starp sabiedrību ar ierobežotu atbildību un tās vienīgo dibinātāju, dalībnieku un amatpersonu, ja sabiedrībai nodalīto līdzekļu nepietiks nodokļu saistību segšanai, kā arī gadījumā, ja zvērināts notārs izvēlēsies organizēt savu saimniecisko darbību citā formā (no pašnodarbinātās personas uz sabiedrību ar ierobežotu atbildību), likumprojekts paredz noteikt, ja tiek izveidots zvērināta notāra birojs, tad tas ir zvērināta notāra kā pašnodarbinātās personas saimniecisko darījumu saistību un tiesību pārņēmējs. Papildus norādāms, ka Padome atbilstoši Notariāta likumā noteiktajai kompetencei gan pašreiz, gan pēc likumprojektā noteiktā regulējuma spēkā stāšanās sekos līdzi, lai visi biroji/zvērinātu notāru prakses būtu rentablas un nebūtu parādi. Turklāt, ja netiks maksāti parādi, būs pamats vērtēt zvērināta notāra rīcību un lemt par disciplinārlietas ierosināšu pret to par profesionālās ētikas normu pārkāpšanu un parāda nesamaksas gadījumā rosināt atcelt no amata konkrēto zvērinātu notāru. Būtiski uzsverams, ka Padome saskaņā ar likumprojektu arī dos atzinumu, ļaut vai neļaut reorganizēt un reģistrēt izmaiņas Uzņēmumu reģistrā. Ja zvērinātam notāram būs parādi un pastāvēs iespēja, ka tie var netikt nomaksāti, Padome nedos piekrišanu zvērināta notāra biroja izveidei, jo tas būtu pretrunā zvērināta notāra ētikai un Notariāta likumam. Turklāt uzsverams, ja zvērināta notāra birojam veidosies nodokļu parādi un kārtība par nodokļu parādu atmaksu nebūs saskaņota ar VID normatīvajos aktos noteiktā kārtībā, pret to līdzīgi kā pret ikvienu citu saimnieciskās darbības veicēju nodokļu administrācija par konstatētajiem normatīvo aktu pārkāpumiem var piemērot sankcijas.  Tā kā zvērināta notāra biroja dalībnieki var būt tikai zvērināti notāri, zvērinātam notāram, kurš praktizē zvērināta notāra birojā un Notariāta likumā noteiktajos gadījumos tiek atcelts vai atbrīvots no amata, pēc lēmuma spēkā stāšanās likumprojekts faktiski nosaka aizliegumu turpināt darbību birojā kā dalībniekam. Uz minētā lēmuma pamata zvērināta notāra biroju pārstāvēt tiesīgai personai ir pienākums sagatavot pieteikumu komercreģistra iestādei par izmaiņu veikšanu dalībnieku sastāvā, valdes vai padomes sastāvā.  Vienlaikus jāatzīmē, ka atbilstoši vispārējam regulējumam attiecīgo pieteikumu varēs iesniegt arī pilnvarotā persona.  Likumprojekts arī noteic noteikumus attiecībā uz zvērināta notāra biroja likvidāciju. Zvērināta notāra biroja darbību izbeidz, ieceļot likvidatoru, pats sabiedrības ar ierobežotu atbildību dalībnieks. Ja tas netiek darīts vai, ja iestājas zvērināta notāra, kurš ir biroja dalībnieks, nāve, lēmumu par sabiedrības izbeigšanu un likvidatora iecelšanu pieņem Padome.  Vienlaikus norādāms, ja zvērināta notāra nāves gadījumā pieteiksies mantinieks, tas saskaņā ar Komerclikuma regulējumu saņems atlīdzību atbilstoši likvidācijas kvotai. Zvērināta notāra amats nav mantojams, līdz ar to mantinieks nevarēs kļūt par zvērināta notāra biroja dalībnieku. Tāpat norādāms, ja zvērināta notāra birojs tiek likvidēts sakarā ar to, ka zvērināts notārs atbrīvots vai atcelts no amata vai tas miris, amatu atstājušā zvērināta notāra lietas un grāmatas pārņem un nepieciešamās amata darbības turpina veikt Notariāta likumā noteiktā kārtībā tieslietu ministra rīkojumā noteiktais zvērināts notārs.  Ņemot vērā, ka zvērināta notāra biroji tiks dibināti kā sabiedrība ar ierobežotu atbildību, kurā kā dibinātāji tiesīgi darboties tikai zvērināti notāri, lai tiktu noregulēts jautājums par nodokļu administrēšanas un atbildības jautājumiem, likumprojekts paredz, ka zvērināta notāra biroja pamatkapitāla daļas ir aizliegts ieķīlāt vai citādāk apgrūtināt ar lietu tiesībām.  Tāpat norādāms, ka likumprojekts neparedz no komercdarbību regulējošajiem normatīvajiem aktiem atšķirīgu zvērināta notāra biroju reģistrācijas procedūru komercreģistrā, no tā izrietošās pārbaudes un atšķirīgu nodokļu maksātāja reģistrācijas numura (koda) piešķiršanu. Likumprojekts nav arī saistīts ar nepieciešamību Uzņēmumu reģistram veidot jaunus informācijas sistēmas saslēgumus vai informācijas nodošanas kanālus Padomei, VID vai citām institūcijām.  Zvērināts notārs tikai savā saimnieciskajā darbībā lietos zvērināta notāra biroja nosaukumu, kurā papildus lieto apzīmējumu "zvērināta notāra birojs" vai abreviatūru "ZNB". Tikai zvērināta notāra birojiem ir tiesības savā nosaukumā lietot minēto apzīmējumu un tā abreviatūru.  Zvērināts notārs, kas reģistrējies kā pašnodarbināta persona, kārtos savu ieņēmumu un izdevumu uzskaiti kā fiziska persona, kas veic saimniecisko darbību. Zvērināta notāra birojs kārtos grāmatvedības uzskaiti atbilstoši normatīvajos aktos noteiktajai kārtībai, kas paredzēta attiecīgai zvērināta notāra biroja tiesiskajai formai. Uz izveidoto zvērināta notāra biroju tiks attiecināti visi normatīvie akti par grāmatvedības uzskaiti un nodokļiem, kuri attiecas uz komercsabiedrībām, kā arī saistoši visi normatīvie akti, kas regulē darba tiesiskās attiecības.  Likumprojekts paredz, ka zvērināta notāra birojā praktizē zvērināts notārs vai zvērināti notāri, kas ir attiecīgā zvērināta notāra biroja dalībnieki. Zvērināta notāra biroja valdes (padomes) locekļiem no atlīdzības, ko tie saņems par pienākumu pildīšanu biroja valdē (padomē), maksājamas valsts sociālās apdrošināšanas obligātās iemaksas un iedzīvotāju ienākuma nodoklis tādā pašā apmērā un kārtībā kā sabiedrības ar ierobežotu atbildību valdes (padomes) locekļiem.  Saskaņā ar likumprojektu nav paredzēts, ka zvērināta notāra prakses ieņēmumi ir zvērināta notāra kā fiziskās personas ieņēmumi. Nav paredzams, ka tiktu veidoti divi saimnieciskās darbības subjekti, saimnieciskās darbības veicējs var būt tikai viens - vai nu zvērināts notārs – pašnodarbināta persona, vai arī zvērināta notāra birojs. Tādēļ ieņēmumi iespējami tikai zvērināta notāra birojam un rēķinu par sniegtajiem pakalpojumiem izrakstīs zvērināta notāra birojs. Arī grāmatvedību vedīs zvērināta notāra birojs - gan saņems ieņēmumus, gan arī algos zvērināta notāra biroja darbiniekus un segs citus ar saimnieciskās darbības veikšanu saistītos izdevumus.  Ministru kabineta 2013. gada 3. septembra noteikumi Nr. 737 "Noteikumi par zvērinātu notāru atlīdzības taksēm un to noteikšanas kārtību" noteic tikai notariālo pakalpojumu maksu, lai jebkurā zvērināta notāra birojā tā būtu vienāda. Tā nav sasaistīta ar zvērinātu notāru kā fizisku personu. Tādējādi šie Ministru kabineta noteikumi neliedz veidot zvērināta notāra birojus. Zvērināti notāri veido zvērināta notāra birojus kā saimnieciskas struktūras arī citās valstīs.  Turklāt, lai iepriekš minētais tiktu nepārprotami noteikts, likumprojekts paredz, ka zvērināts notārs, kas reģistrējies kā pašnodarbināta persona, kārto savu ieņēmumu un izdevumu uzskaiti kā fiziska persona, kas veic saimniecisko darbību.  Zvērināta notāra, kas reģistrējies kā pašnodarbināta persona, un zvērināta notāra biroja ieņēmumus veido klientu maksājumi par notariālo darbību pildīšanu un sniegto juridisko palīdzību. Zvērināta notāra, kas reģistrējies kā pašnodarbināta persona, un zvērināta notāra biroja izdevumi ir izdevumi, kas saistīti ar saimnieciskās darbības nodrošināšanu, notariālo darbību pildīšanu, juridiskās palīdzības sniegšanu vai noteikti šajā likumā.  Norādāms, ka zvērināta notāra biroja izveide sekmēs sociālo aizsardzību zvērinātiem notāriem, jo arī zvērināta notāra birojam kā darba devējam būs jāsedz maksājumi saistībā ar valsts sociālo apdrošināšanu. Zvērināts notārs būs pakļauts sociālajai apdrošināšanai kā valdes vai padomes loceklis, jo no zvērināta notāra biroja saņemtā atlīdzība būs zvērināta notāra obligāto iemaksu objekts. Turklāt likumprojektā ir noteikts, ka par zvērināta notāra biroja valdes vai padomes locekli var būt tikai zvērināts notārs, kurš ir attiecīgā zvērināta notāra biroja dalībnieks. Zvērināts notārs, kurš ir attiecīgā zvērināta notāra biroja dalībnieks, ieņem zvērināta notāra biroja valdes vai padomes locekļa amatu, ja padome ir izveidota. Zvērināts notārs kā valdes vai padomes loceklis uzskatāms par darba ņēmēju likumā "Par valsts sociālo apdrošināšanu" noteiktajos gadījumos. Zvērinātam notāram ir jāpiedalās sabiedrības ar ierobežotu atbildību pārvaldības institūcijās. Šāda prasība ir pamatota, jo no sabiedrības ar ierobežotu atbildību darbības ir atkarīga zvērināta notāra kā valsts amatpersonas prakses nodrošināšana. Zvērinātam notāram ir jābūt atbildīgam, informētam un jāpiedalās savas prakses saimnieciskā organizēšanā. Tādējādi katrs zvērināta notāra birojā praktizējošs zvērināts notārs ir arī zvērināta notāra biroja saimnieciskās darbības pārstāvis ar paraksta tiesībām - valdes loceklis vai padomes loceklis, ja tiek izveidota padome, kuram normatīvajos aktos noteiktā kārtībā jāveic sociālās apdrošināšanas un iedzīvotāju ienākuma nodokļa iemaksas. Likuma "Par valsts sociālo apdrošināšanu" 1. pants noteic, ka darba ņēmējs ir komercsabiedrības valdes un padomes loceklis.  Ņemot vērā minēto, likumprojekts nodrošina, ka visi zvērināti notāri ir pakļauti valsts sociālajai apdrošināšanai.  Lai saistībā ar zvērināta notāra biroja izveidi būtu nepārprotami, ka zvērinātiem notāriem par amata darbību ir tiesības saņemt atlīdzību, likumprojekts paredz izteikt jaunā redakcijā Notariāta likuma 239. pantu, paredzot, ka zvērinātu notāru profesionālā darbība (prakse) ir intelektuāls darbs, par kuru zvērinātam notāram ir tiesības saņemt atlīdzību, bet tās mērķis nav peļņas gūšana.  Ņemot vērā to, ka likumprojekts paredz iespējas veidot zvērināta notāra biroju, vienlaikus tiek precizēta arī Notariāta likuma norma par zvērinātu notāru palīgu darba tiesisko attiecību izbeigšanu ar zvērinātu notāru, šo normu attiecinot arī uz zvērināta notāra biroju.  Norādāms, ka likumprojektā izstrādātais regulējums nerada pamatu tam, lai zvērinātu notāru svītrotu no publisko personu un iestāžu saraksta. Likuma "Par Latvijas Republikas Uzņēmumu reģistru" 8.1nodaļa nenosaka, ka subjekts būtu svītrojams no publisko personu un iestāžu saraksta, ja publiska persona (šajā gadījumā zvērināts notārs) nodibina, piemēram, sabiedrību ar ierobežotu atbildību. Tas ir – likumdevējs Uzņēmumu reģistram nav piešķīris tādas tiesības. Ņemot vērā minēto, zvērināts notārs nav izslēdzams no publisko personu un iestāžu saraksta un likumprojektā nav nepieciešams speciāli to atrunāt. Proti, no publisko personu un iestāžu saraksta mērķa un būtības jau izriet, ka zvērināts notārs nav svītrojams no publisko personu un iestāžu saraksta arī pēc biroja reģistrācijas, jo saskaņā ar spēkā esošajiem normatīvajiem aktiem zvērināts notārs savas darbības turpinās veikt kā amatpersona. Vienlaikus uzskatāms, ka zvērināta notāra birojs nebūtu reģistrējams publisko personu un iestāžu sarakstā, kā arī neviens zvērināts notārs izveidoto biroju šajā sarakstā reģistrēt negrasās.  Spēkā esošais regulējums vispārējā gadījumā pieļauj brīvi izvēlēties saimnieciskās darbības formu – vai nu reģistrēties kā pašnodarbinātai personai, vai reģistrēt individuālo komersantu vai sabiedrību ar ierobežotu atbildību. Turklāt arī vispārējā gadījumā saskaņā ar spēkā esošo regulējumu atkarībā no izvēlētās saimnieciskās darbības formas var būt atšķirīgs nodokļa režīms. Ja Labklājības ministrijas ieskatā, minētā situācija nav atbilstoša, tad tas ir risināms ārpus šī likumprojekta.  No vienlīdzības principa nodrošināšanas viedokļa nav pieļaujams, ka piemēram, attiecībā uz brīvajām juridiskajām profesijām tiek izvirzīti kādi stingrāki nosacījumi nekā tādi ir izvirzīti vispārējā gadījumā. Proti, nav pieļaujams problēmu, ja tāda pastāv, risināt fragmentēti, veidojot jaunas diskriminācijas situācijas. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija un Padome. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Zvērināti notāri, Padome un komercreģistra iestāde. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts noteic, ka pirms zvērināta notāra biroja reģistrācijas komercreģistrā, tam būs jāsaņem Padomes piekrišana. Dokumenti Padomes piekrišanas saņemšanai iesniedzami desmit dienu laikā no pēdējā reģistrācijai vai izmaiņu veikšanai komercreģistra ierakstos vai dokumentos nepieciešamā dokumenta (kas nav Padomes piekrišana) parakstīšanas dienas. Pēc regulējuma spēkā stāšanās Padomei palielināsies administratīvais slogs, sniedzot piekrišanu zvērināta notāra biroja reģistrācijai, tomēr tas ir pamatots un samērīgs atbilstoši mērķim nodrošināt jaundibinātā vai pastāvošā zvērināta notāra biroja atbilstību Notariāta likuma prasībām. Pēc Padomes piekrišanas saņemšanas, zvērināta notāra birojs veiks reģistrāciju komercreģistrā, līdz ar to palielināsies administratīvais slogs komercreģistra iestādei. |
| 3. | Administratīvo izmaksu monetārs novērtējums | Lai reģistrētu zvērināta notāra biroju komercreģistra iestādē (kā sabiedrību ar ierobežotu atbildību), zvērināta notāra birojam būs nepieciešams sagatavot pieteikuma veidlapu un citus dibināšanas dokumentus, kā arī abos gadījumos būs maksājama valsts nodeva 150 *euro* apmērā. Valsts nodevai tiek piemērots 10 % samazinājums, ja reģistrācijas pieteikumu iesniedz, izmantojot e-pakalpojumu portālā [www.latvija.lv](https://titania.saeima.lv/ssube01/AppData/Local/Sindija's%20Documents/Downloads/www.latvija.lv ). Pieņemot, ka dokumenti tiks iesniegti elektroniski, valsts nodeva būs maksājama 135 *euro* apmērā.  Saskaņā ar Ministru kabineta 2019. gada 28. maija noteikumiem Nr. 230 "Noteikumi par zvērinātu notāru amata vietām" Latvijas Republikā ir 108 zvērinātu notāru amata vietas. Vienlaikus nav iespējams prognozēt, cik zvērināti notāri birojus izvēlēsies dibināt. Līdz ar to nav iespējams noteikt kopējās administratīvās izmaksas. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Likumprojekts šo jomu neskar. | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par likumprojektu un dotu iespēju izteikt viedokli, likumprojekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" pirms tā iesniegšanas Valsts kancelejā ievietots Tieslietu ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | Tieslietu ministrija 2020. gada 13. oktobrī likumprojektu ievietoja savā tīmekļvietnē sadaļā "Sabiedrības līdzdalība" (pieejams: <https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>), kā arī likumprojekts tika ievietots Valsts kancelejas tīmekļvietnē sadaļā "Ministru kabineta diskusiju dokumenti" (pieejams: <https://mk.gov.lv/content/ministru-kabineta-diskusiju-dokumenti>), tādējādi dodot iespēju sabiedrībai līdzdarboties tiesību akta izstrādes procesā. Sabiedrībai bija iespēja līdz 2020. gada 21. oktobrim sniegt rakstisku viedokli Tieslietu ministrijai par izstrādāto likumprojektu. |
| 3. | Sabiedrības līdzdalības rezultāti | Pēc likumprojekta ievietošanas Tieslietu ministrijas un Valsts kancelejas tīmekļvietnē viedokļi par likumprojektu no sabiedrības pārstāvju puses nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Padome, zvērināti notāri, komercreģistra iestāde un VID. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde nerada ietekmi uz pārvaldes funkcijām un institucionālo struktūru. Nav nepieciešama jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Ministru prezidenta biedrs,

tieslietu ministrs  J. Bordāns

Alberinga 67036835

[Kristine.Alberinga@tm.gov.lv](mailto:Kristine.Alberinga@tm.gov.lv)

v\_sk. = 3172

1. Sk. Satversmes tiesas 27.06.2013. spriedumu lietā Nr. 2012-22-0103. <https://www.satv.tiesa.gov.lv/web/viewer.html?file=/wp-content/uploads/2016/02/2012-22-0103_Spriedums.pdf#search=> [↑](#footnote-ref-1)
2. <https://titania.saeima.lv/LIVS13/saeimalivs13.nsf/0/1198445E9D4C44F6C225859A00233677?OpenDocument#B> [↑](#footnote-ref-2)